
Növendéksertések simaizom-aktivitásának monitorozása indukált stresszmodellben

Kulcsszavak: sertés; elektromiográfia; simaizom; stressz
Kutatásunk célja az volt, hogy értékeljük a gyomor, vékonybél és vastagbél simaizom aktivitásának változását stressz hatására növendék sertésekben, és kvantitatív adatokat szolgáltassunk az egységes stresszhatás tápcsatornára gyakorolt hatásáról. Négy növendék sertést vontunk be, akiket a miográfos vizsgálatokhoz szoktattunk. A stresszindukcióhoz intravénásan adtunk adrenokortikotrop (ACTH) hormont. A kontroll- és stresszidukciós napokon vérmintákat vettünk kortizol szint meghatározásra, és 9 órán át rögzítettük az emésztőszervek simaizom aktivitását bőrre helyezett elektródákkal. Az EasyChart szoftverrel az adatokat 30 perces intervallumokra bontottuk, majd Fast Fourier Transzformációval kiszámítottuk az összetett spektrumgörbe alatti területet (PSmax). A páros t-próbával elemzett adatok szerint a kontroll napon alacsony kortizol szintet mértünk, míg az ACTH injekció jelentős kortizol szint emelkedést okozott.
Eredményeink kimutatták, hogy stressz hatására csökkent az emésztőrendszer simaizom aktivitása, különösen a gyomorban és vékonybélben, ahol a változások statisztikailag is igazoltak voltak. A kortizol szint normalizálódása után is fennmaradt a csökkent simaizom aktivitás, jelezve a stressz hosszabb távú hatását. Az elektromiográfiás mérésekkel sikerült jó minőségű adatokat gyűjteni a tápcsatorna különböző szakaszaiból. Következtetésünk szerint az egyszeri stressz indukció csökkentette a gyomor és vékonybél motilitását, és az ACTH beadását követően 4-5 órával is megfigyelhető volt a motilitás csökkenése. Megállapítottuk, hogy az elektromiográfiás módszer hatékonyan alkalmazható az emésztőrendszer stresszreakcióinak vizsgálatára növendék sertésekben.



